CELEX: 32020D0430
Language: bg
Date: 2020-03-23 00:00:00
Title: Решение (EС) 2020/430 на Съвета от 23 март 2020 година относно временна дерогация от Процедурния правилник на Съвета с оглед на трудностите при пътуване, предизвикани от пандемията от COVID-19 в Съюза

24.3.2020   
               
               
                  BG
               
               
                  Официален вестник на Европейския съюз
               
               
                  LI 88/1
               
            
         РЕШЕНИЕ (EС) 2020/430 НА СЪВЕТА
         от 23 март 2020 година
         относно временна дерогация от Процедурния правилник на Съвета с оглед на трудностите при пътуване, предизвикани от пандемията от COVID-19 в Съюза
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 240, параграф 3 от него,
         като има предвид, че:
         
                     (1)
                  
                  
                     От началото на епидемиологичната криза, причинена от коронавируса SARS-CoV-2, свързаната с него болест COVID-19 се разпространява бързо по целия свят, достигайки и територията на Съюза. Поради бързото увеличаване на броя на заболелите на 11 март 2020 г. генералният директор на Световната здравна организация (СЗО) квалифицира COVID-19 като пандемия. На 12 март 2020 г., с оглед на бързата ескалация в европейския регион на СЗО (повече от 20 000 потвърдени случая и почти 1000 смъртни случая), регионалният директор на СЗО за Европа посочи, че континентът се е превърнал в епицентър на тази пандемия.
                  
               
                     (2)
                  
                  
                     Вследствие на това държавите членки предприеха редица извънредни превантивни и ограничителни мерки, като например карантина, затваряне на търговски обекти, които не предлагат стоки от първа необходимост, на училища и университети, прилагане на политики за дистанционна работа, както и ограничения или забрани за движение и пътуване. Поради наложените мерки за някои членове на Съвета е невъзможно или много трудно да пътуват, за да присъстват физически на заседанията на Съвета, провеждани в неговото седалище. Това на свой ред затруднява постигането на кворума, изискван съгласно член 11, параграф 4 от Процедурния правилник на Съвета (1) и съответно затруднява провеждането на официални заседания на Съвета.
                  
               
                     (3)
                  
                  
                     С оглед на тези извънредни обстоятелства и с цел осигуряването на институционална непрекъснатост при вземане на решения от Съвета, е необходимо да се предвиди временна дерогация от член 12, параграф 1, първа алинея от Процедурния правилник на Съвета по отношение решенията да се използва обичайната писмена процедура. По време на срока на прилагане на настоящото решение и единствено по време на този срок решенията за използване на обичайната писмена процедура, които се приемат от Комитета на постоянните представители на правителствата на държавите членки (Корепер), следва да се приемат в съответствие с правилото за гласуване, приложимо за приемането на съответния акт на Съвета. Тази дерогация следва да се прилага за срок от един месец, като срокът може да бъде подновен.
                  
               
                     (4)
                  
                  
                     Използването на обичайната писмена процедура като алтернатива за приемането на актове на Съвета на заседания на Съвета следва да бъде предшествано от цялостна подготовка в Корепер, а съответните актове на Съвета следва, където е възможно и целесъобразно, да бъдат предмет на предварителни политически дискусии от министрите, например чрез неформална видеоконференция, за да се гарантира в максимална степен и наред с останалото национална координация, публична прозрачност и участие на националните парламенти в съответствие с практиките на държавите членки.
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 12, параграф 1, първа алинея от Процедурния правилник на Съвета решението за използване на обичайна писмена процедура, когато това решение се приема от Корепер, се приема в съответствие с правилото за гласуване, приложимо за приемането на съответния акт на Съвета.
         
         
            Член 2
            Настоящото решение се прилага за срок от един месец от датата на приемането му.
            Ако това е оправдано от продължаващите извънредни обстоятелства, Съветът може да поднови настоящото решение.
         
         
            Член 3
            Настоящото решение поражда действие в деня на приемането му.
            Публикува се в Официален вестник на Европейския съюз.
         
         
            Съставено в Брюксел на 23 март 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).